  Виталий Пронин Вожвылъяськонэ пыриськизы Баграш-Бигра гуртысь, Алнаш ёросысь Сьӧд Ошмес гуртысь, Агрыз городысь командаос. Пичи Пурга ёросысь Эдэйгуртын 50 вал вордо, соосты ӵошатсконъёсы поттало.Ужрадэз гуртоос бусы ужъёслэн, валэн ворттылон вакытлэн йылпумъяськемзылы сӥзизы. Та выллем ӵошатскон отын кылем арын сӥзьыл ортчиз ини вал. Радъясьёслы но, учкисьёслы но сокем кельшиз - туэ но калыкез люкано кариськизы. Ужпиослэсь чырткем бызьылэмзэс учкыны вуизы 100-лэсь ятыр арлыдоос, дышетскисьёс, клубын ужасьёс... Валъёс кужымзэс мертазы вӧл-вӧл бусы шорын, 2 сюрс 100 метрез ортчыса.- Ӵошатскизы 14 валъёс, - ивортӥз Эдэйгуртысь «Молния» колхозэн кивалтӥсь Владимир Селивестров. - Соос ваньзы англи выжыысь луо. Тӧлпери кадь шаплыесь. Вирзы зол шудэ - бызьылон ӧз на кутскы, нош вылтӥзы пӧсям ву быльыр-быльыр ваське ини. Команда сёт гинэ - интыысьтызы лобыса кошко.Колхозын туннэ пӧртэм выжыысь 50 йыр вал вордо. Соосты бусы ужъёсы уг поттало, нимысьтыз ӵошатсконъёслы возё. Ческыт сюдо: кӧс турын, сезьы вӧзы витамин - ӵужкушман - ватсало. Азьланяз кукуруза тырозы на. Таиз, пе, гырдаллясьёслэсь кужымзэс 2 поллы ӝутэ.- Ӵошатсконъёсамы пыриськыны мылкыд карисьёсты утчаны секытгес, - вера В. Селивестров. - Малы ке шуоно ӟеч выжыысь ворттылӥсь валъёсты вордӥсьёс ёросамы ӧвӧл. Милесьтым адӟем карыса, алигес баграш-биграос 2 вал басьтӥзы ик. Соос ик ми дорын бызьылӥзы.Кылем арын вожвылъяськонын эдэйгуртъёс нырысетӥ луизы вал. Туэ кунооссылы вормыны луонлык сётӥллям. Чистокровной валъёс пӧлын тужгес шаплы бызьылэм Агрызысь Ватхимка. Кыкетӥ луиз Бобья-Учалась Покорность, куинетӥ - Агрызысь ик Галимхан.- Вормон валлэн шаплы бызьылэмез бордысь гинэ уг поты, - валэктэ колхоз кузё. - Соин сюрес вылын кивалтыны быгатоно. Валано, кытӥ биньгозыез кутоно, кытӥ лэзёно. Чакласьконо: биньгозыдэ шуак лэзёд - эшедлэн шоканэз пытсаськоз.Полукровной валъёс пӧлын нырысетӥ интые потӥз Алнашысь Биатлон, со бӧрсьы финише вуизы Эдэйгуртысь Славная но Люстра. Вал вылын ворттылӥсьёсты коньдон премиен шумпоттӥзы, пуртыын пӧзьтэм шыдэн куноятӥзы. Толзэ валъёс шутэтскозы, каньылля бызьылыны поталозы. Озьы вуоно арлы, выль ӵошатсконъёслы дасяськозы.Ольга Корепанова  